Papersnake/gushiwen huggingface dataset:
挽王烈妇
卓梦采（清代）

英风直欲抗眉须，巾帼流中烈丈夫。五月香奁调玉瑟，三年苫次冷冰壶。

深宵寂寂悲寒蚓，荒冢凄凄卧野狐。凭吊夜台双影里，可曾重结倡随乎。
醮词
李沇（唐代）

犬咬天关闭，彩童呼仙吏。一封红篆书，为奏尘寰事。

八极鳌柱倾，四溟龙鬣沸。长庚冷有芒，文曲淡无气。

乌轮不再中，黄沙瘗腥鬼。请帝命真官，临云启金匮。

方与清华宫，重正紫极位。旷古雨露恩，安得惜沾施。

生人血欲尽，搀抢无饱意。
宁宗郊祀二十九首
学士院（宋代）

璇图天深，鼎文日辉。
庆流皇家，象炳紫微。
乾，回冕旒，
云焕兗衣。何千万年，
式于九围。
渔家傲
净端（宋代）

斗转星移天渐晓。蓦然听得鹈鹕叫。山寺钟声人浩浩。木鱼噪。渡船过岸行官道。

轻舟再奈长江讨。重添香饵为钩钓。钓得锦鳞船里跳。呵呵笑。思量天下渔家好。
苏武慢 岁晚再雪，仍用前韵
张翥（元代）

岁晚江空，雪飞风起，老境若为聊赖。家人解事，准备深尊，旋遣夜窗寒解。萍梗孤踪，幻影浮生，万里喜还闽海。但囊中留得，诗篇烂写，水情山态。真比似、一个冥鸿，南来北去，阅尽几重关塞。名缰利锁，绊杀英雄，都付醉乡之外。惟不能忘，一舸吴淞，鲈脍豉羹莼菜。且今宵还我，冰壶天地，眼空尘界。
闲吟三首
白玉蟾（宋代）

啼鸟千山暮，轻风一路清。
草连江色暝，月对夕阳明。
为袁清容长幅
黄公望（元代）

入山眺奇壑，幽致探何穷。一水青岑外，千岩绮照中。

萧森凌杂树，灿烂映丹枫。有客茅茨里，居然隐者风。
夜坐
清濋（明代）

寂寂虚堂独坐时，小窗推起更思维。江城万井烟花白，月到松头鹤未知。
金缕曲 乙亥除日樊城度岁作
易顺鼎（清代）

立马斜阳外。问儿时、旧经行处，雪泥安在。犹记白云亲舍近，几度倚闾而待。

今日更车驱远迈。十载光阴俄顷耳，只添些、闲水闲山债。

说往事，总堪爱。

重来倦旅愁难耐。况禁他天涯除夕，冷唫清话。小店高城呼酒去，箫鼓春声一派。

独自与残镫相对。莫向梅花频索笑，怕江南、梦醒都无赖。

明岁又，蹇驴背。
送翟简卿制参赴南安二首
李曾伯（宋代）

自屈星屏佐碧油，艰危同济此风舟。
平山杨柳留佳话，庚岭梅风想胜游。
公到玉阶宜抗论，我寻画舸便归休。
他时若访无真里，野水中间一白鸥。
送台州沈虞卿使君入朝
孙应时（宋代）

靖康建炎事，尝闻诸公言。
志士日夕心，鸣咽声气吞。
新亭五十年，尘埃尚中原。
君王大经略，梦想天河翻。
时情习安宴，未辨酬国恩。
修攘亦有序，此事难遽论。
所要夙昔怀，勿以暮气错。
为公一悲歌，风云澹乾坤。
题谢颂臣先生科山生圹
陈锡金（清代）

既不能乘醉捉月采石矶，青莲魂魄相傍依。又不能三神山上采药服，求仙一去从徐福。

亦当学刘伯伦忘形骸，荷锸相随死便埋。不然五百义士同墓好，三尺争光田横岛。

而乃洗耳厌嚣烦，世外无从觅桃源。徵逐刍灵与刍狗，众人皆可先生否。

生值乾坤莽莽时，欲离烦恼为便宜。醉来把笔向天笑，白玉楼成天不召。

堪舆术久学青乌，千秋雅慕司空图。青山于今少净土，拟葬诗魂未得所。

牛眠卜地年复年，爰营生圹科山巅。科山名胜甲海外，留待高人此委蜕。

先生亲题墓碣来，定博山灵笑口开。得地人为先生企，得人我为山灵喜。

松楸万树花千枝，何幸先生来主持。从此科山山上石，石石尽有题诗迹。

于戏地傍祖坟当墓庐，邱壑重安谢幼舆。有时携妓游山麓，堪绍东山旧丝竹。

我来触景感沧桑，多劝先生醉一觞。愿祝先生介眉寿，年年来此酌春酒。
余既赋诗坐客请以唐人家花车斜韵面赋醉中作
魏了翁（宋代）

人生偶被浮名误，往往贪程不识家。
醉眼乱穿青草屐，狂心长恋碧桃花。
举头大道平如掌。入鬓韶光转似车。
是乃吾忧今赠子，情亲语直字欺斜。
自海外归间关万里经涉五载初抵家与诸季会饮成长句兼简邹德久昆仲
李纲（宋代）

楚氛未静狼烽起，翠华摇摇无定止。

谋臣猛将如云屯，坐视胡定渡江水。我归自南时正艰，缭络间关万馀里。

问津处处皆战场，访旧往往成新鬼。伤心不忍顾浙河，故园已在荆棘底。

幸然家寓大江东，窈窕精庐山谷里。当时百口还满前，况复添丁长童稚。

衣冠南渡多流离，骨肉无虞能有几。生还已荷皇天慈，见汝更使清愁洗。

夜阑秉烛疑梦中，破悲为笑且欢喜。在原真赴鹡鸰难，玉树还许蒹葭倚。

眷言兄弟同友生，风雨鸡鸣未云已。闽山深处是吾乡，携幼扶衰又将徙。

安得庙社固根基，一使寰区尽蒙祉。
赵履常湖北仓经过因话昔惘然久之
韩淲（宋代）

俛仰之间又一年，旧游新话两茫然。惊心会聚初何所，满意飞腾不在边。

眇眇桃宫聊记取，峨峨芸阁久回旋。岁寒玉雪清冰地，才著纤尘是市廛。
题正夫小斋栽新竹
郑獬（宋代）

斲开俗境栽新竹，满地冰圆映玉肤。
高梢争出翠凤尾，孤根对植苍龙须。
雨声曾洗越溪石，风影写成湘水图。
独有素娥留夜月，与君相对倒金壶。
南亭夜坐，贻开元禅定二道者
许浑（唐代）

暮暮焚香何处宿，西岩一室映疏藤。光阴难驻迹如客，

寒暑不惊心似僧。高树有风闻夜磬，远山无月见秋灯。

身闲境静日为乐，若问其馀非我能。
和靖州判官陈子从山水图十韵·彭蠡归舟
魏了翁（宋代）

外物羁絷人，无退亦无遂。
愧彼自由身，朝发夕予至。
洞仙歌（春雨）
谢懋（宋代）

愁边雨细。漠漠天如醉。摇飏游丝晚风外。酿轻寒、和暝色，花柳难胜，春自老，谁管啼红敛翠。关情潜入夜，斜湿帘栊，几处挑灯耿无寐。念阳台、当日事，好伴云来，因个甚、不入襄王梦里。便添起、寒潮卷长江，又恐是离人，断肠清泪。
观孙司户画壁
释正宗（宋代）

若人胸次闲，能容书四库。馀地著山川，得酒欲飞去。

摩挲雪色壁，吐作无声句。寒屯水际云，瘦立烟中树。

虽非桃花源，亦自有佳处。未休蜗角兵，欲问樵苏路。

只恐山中人，笑我来何暮。
郊庙歌辞。享太庙乐章。惟新舞
刘晏（唐代）

汉祚惟永，神功中兴。风驱氛祲，天覆黎蒸。

三光再朗，庶绩其凝。重熙累洽，景命是膺。
钗头凤（别武昌）
秦观（宋代）

临丹壑。凭高阁。闲吹玉笛招黄鹤。空江暮。重回顾。一洲烟草，满川云树。住住住。

江风作。波涛恶。汀兰寂寞岸花落。长亭路。尘如雾。青山虽好，朱颜难驻。去去去。
爱诏修书述怀感事三十韵
杨亿（宋代）

太极垂裳日，中原偃革初。
楼船秋发咏，衡石夜程书。
好问虚前席，徵贤走传车。
蓬莱侔汉製，煨烬访秦馀。
紬绎资金匮，规模出玉除。
纷纶开四部，秘邃接千庐。
饫赐双鸡膳，亲回六尺与。
华芝下阊阖，白羽拥储胥。
望气成龙虎，披文辩鲁鱼。
清光无咫尺，玄览亦踌躇。
群彦挥铅笔，微生滥石渠。
嵇康真懒慢，谢客本空疏。
讲学情田埆，谈经腹笥虚。
月凭依许劭，文体慕相如。
雅饮欢娱洽，清言鄙吝祛。
弥旬容出沐，终日喜群居。
抚己惭鸣玉，归田忆荷锄。
池笼养鱼鸟，章服裹猿狙。
圜府愁尸禄，天阍愧弊裾。
虚名同郑璞，散质类庄樗。
国士谁知我，邻家或侮予。
放怀齐指马，屏息度羲舒。
寡妇宜忧纬，三公亦灌蔬。
危心惟觳觫，直道忍蘧蒢。
往圣容巢许，先儒美甯籧。
晨趋歎劳止。夕惕念归欤。
秦痔疏杯酒，颜瓢赖斗储。
如谐曲肱卧，犹可直钩渔。
矫矫龟衔印，翩翩隼画旟。
一麾终遂志，阮籍去骑驢。
菩萨蛮八首 其六
余一鳌（清代）

琵琶隔舫瓜州月，月明风静人离别。别意满侬怀，怀中豆蔻胎。

离如风漾絮，妾似花沾雨。雨细蝶飞迟，迟君杨柳枝。
送嵩上人住庵
释正觉（宋代）

世间尘杂长人瘿，归卧萝龛霜月影。
里许离微妙转功，玉壶夜汲瑠璃井。
吾家语味嚼枯硬，醉饱回来双眼冷。
云水明明得自由，六门事外谁关屏。
题萧云孟镌红馆随笔诗词集后二首 其二
方仁渊（清代）

一曲新歌被管弦，俳谐志怪斗清妍。香山意气由来淡，坡老襟清亦可怜。

座客莫持无鬼论，微辞终属有情天。寸心已备名山业，不遇其人莫浪传。
病中夜坐呈致远
范成大（宋代）

似雾如烟夜气浮，鹤鸣惊睡起搔头。
含风竹影淡留月，著雨蛩声深怨秋。
万事心空痴已惯，百骸岁晚病相投。
便当采药西山去，脚力蹒跚怕远游。
闻王元美诣阙上书
欧大任（明代）

行乞当年雪满途，衔冤怜尔叩阍呼。天乎曹氏融何罪，世有山涛绍不孤。

国士只今收涕泪，馀生宁得傍江湖。征西部曲思公子，请为君王北射胡。
录汉唐事六言五首
刘克庄（宋代）

二圣已重劝了，西京无一尘飞。
白衣山人辞去，青袍拾贵步归。
春夕言怀寄故里诸君
安兴孝（清代）

春风孤馆已忘名，伴我萧然只短檠。一卷书残成一笑，三杯酒醉恰三更。

虚窗月影听鸡唱，故园梅花入梦清。寄语同人归未得，试看晴日柳烟轻。
述祖德诗二首 其二
谢灵运（南北朝）

中原昔丧乱，丧乱岂解已。崩腾永嘉末，逼迫太元始。

河外无反正，江介有䠞圯。万邦咸震慑，横流赖君子。

拯溺由道情，龛暴资神理。秦赵欣来苏，燕魏迟文轨。

贤相谢世运，远图因事止。高揖七州外，拂衣五湖里。

随山疏浚潭，傍岩艺枌梓。遗情舍尘物，贞观丘壑美。
庙舍乃潘阆巷而俗讹为潘堂其地亦俞氏青士园
李洪（宋代）

寓屋诗人巷，携锄青士园。
琴书能自足，车马绝无喧。
松顶凌云秀，蕉心听雨繁。
幸无官长罵，穉子且应门。
自述 其三
朱希晦（元代）

驱车出城东，禾黍生故宫。君看两铜驼，卧此荆棘中。
饯潘吴二察院去国五首
刘黻（宋代）

谁新白屋当灵鹫，倚汉横霓几栋梁。
因想中原陵寝处，断垣衰草正斜阳。
寄刘汝深
张弼（明代）

屡约游山久未谐，山灵应笑事多乖。白云明月徒清典，短屐轻舆负好怀。

遥忆金尊双舞剑，谁提铁笔一镵崖。刘郎更与桃花约，三月春风正自佳。
野步
吴融（唐代）

一曲两曲涧边草，千枝万枝村落花。

携筇深去不知处，几叹山阿隔酒家。
合欢诗五首 其五
杨方（魏晋）

南邻有奇树，承春挺素华。丰翘被长条，绿叶蔽朱柯。

因风吐微音，芳气入紫霞。我心羡此木，愿徒著予家。

夕得游其下，朝得弄其葩。尔根深且坚，予宅浅且洿。

移植良无期，叹息将如何。
戏赠莘叟明之
沈辽（宋代）

仲子绝不出，留侯数相顾。二客虽不同，所知均一趣。

仲子屏世故，翛然掩蓬户。留侯喜奕棋，清欢寄玄悟。
卜算子 其五
蔡伸（宋代）

重重雪外山，渺渺烟中路。路转山横无尽愁，正是分携处。

望极锦中书，肠断鱼中素。锦素沈沈两未期，鱼雁空相误。
点绛唇 螺川立春
顾贞观（清代）

青镜流年，客中一倍关心早。加餐音到，入夜灯花笑。

街鼓隆隆，已是春来了。春知道。锁窗寒悄。有个人清妙。
送进士喻坦之游太原
曹松（唐代）

北鄙征难尽，诗愁满去程。
废巢侵烧色，荒冢入锄声。
逗野河流浊，离云碛日明。
并州戎垒地，角动引风生。
杂兴十首
刘克庄（宋代）

回首危途尚可惊，三家村里送馀生。
入无奥主常孤立，归有邻翁可耦耕。
骂坐不闻因耳重，悬车已决觉身轻。
小诗何必诸公诵，自向闲时咏太平。
养竹记
白居易（唐代）

竹似贤，何哉？竹本固，固以树德，君子见其本，则思善建不拔者。竹性直，直以立身；君子见其性，则思中立不倚者。竹心空，空以体道；君子见其心，则思应用虚受者。竹节贞，贞以立志；君子见其节，则思砥砺名行，夷险一致者。夫如是，故君子人多树之，为庭实焉。

贞元十九年春，居易以拔萃选及第，授校书郎，始于长安求假居处，得常乐里故关相国私第之东亭而处之。明日，履及于亭之东南隅，见丛竹于斯，枝叶殄瘁，无声无色。询于关氏之老，则曰：此相国之手植者。自相国捐馆，他人假居，由是筐篚者斩焉，彗帚者刈焉，刑余之材，长无寻焉，数无百焉。又有凡草木杂生其中，菶茸荟郁，有无竹之心焉。居易惜其尝经长者之手，而见贱俗人之目，剪弃若是，本性犹存。乃芟蘙荟，除粪壤，疏其间，封其下，不终日而毕。于是日出有清阴，风来有清声。依依然，欣欣然，若有情于感遇也。

嗟乎！竹植物也，于人何有哉？以其有似于贤而人爱惜之，封植之，况其真贤者乎？然则竹之于草木，犹贤之于众庶。呜呼！竹不能自异，唯人异之。贤不能自异，唯用贤者异之。故作《养竹记》，书于亭之壁，以贻其后之居斯者，亦欲以闻于今之用贤者云。
玄真观藏真庵
赵康鼎（明代）

石路黏云紫翠深，数番茅夹一张琴。丹成九转两三粒，妙在半生方寸心。

入碗茶香妨午困，过山云影碍檐阴。不知真诀今何在，鹤怨猿惊绕树林。
游丝 其二
庄受祺（清代）

徙倚长安大觉生，尘寰消息视阴晴。凭他杼轴工难就，且喜丹青染未成。

不向天孙商去住，肯依世网作荦萦。珠帘十二同时启，休罥春光滞远程。
颂古三首
释师远（宋代）

呵呵大笑不寻常，笑得眉间也放光。
不是明招重注脚，丛林洎合错商量。
青岩
韩淲（宋代）

山尽深时气尽清，雨云收晚做秋晴。荒寻有寺通前境，分外身轻放脚行。
句
尤袤（宋代）

万室欢呼忘冻馁，一犁酥润到根苗。
广胜寺
蓝谏礬（宋代）

一上危亭倚翠微，旷然怀抱失尘机。
天遥流水分明去，野阔轻云自在飞。
岁景又看梅已落，乡心还见雁将归。
纷纷战国无穷事，今日谁能说是非。
偈颂五十一首 其四十一
释道冲（宋代）

闲地三寸刃锋铓，匝地风霜定纪纲。若是丈夫真意气，任君敲磕振风光。
阅明史感东林，复社诸贤事(二首) 其二
孙桐生（清代）

城狐与社鼠，砺爪更磨牙。日暗鬼行市，风腥血染花。

先生且休矣，吾道或非耶。一掬忧时泪，难禁落暮笳。
宿水南梁茂才斋中
成鹫（清代）

秋光满眼菊花同，暂息閒身落叶中。野寺散镜窥枕月，江城吹角振衣风。

世途渐老三分厌，山气冲寒一半空。劳动居亭问飘泊，片云西去水流东。
重会言上人乞诗
释德洪（宋代）

海外归来五见春，梨衣两识帝京尘。此生已觉浑无累，为累空惊尚有身。

厚善最怜山解事，岁寒更爱月情亲。鹫峰峰下重相见，雪作飞花一笑新。
雪后梅花盛开折置灯下
曾几（宋代）

满城桃李望东君，破腊江梅未上春。
窗几数枝逾静好，园林一雪倍清新。
已无妙语形容汝，不用幽香触拨人。
迨此暇时当举酒，明朝风雨恐伤神。
自gM乡北归
司空图（唐代）

巴烟幂幂久萦恨，楚柳绵绵今送归。

回避江边同去雁，莫教惊起错南飞。
竹枝歌
孙嵩（宋代）

黄牛庙前鸦鹳栖，黄魔宫外枭鹏啼。
估客酹神巫妪醉，青林日转风凄凄。
偈三十五首 其三十三
释祖珍（宋代）

蔡居士，昔也恁么来，今也恁么去。今昔两无殊，去来拟何处。

住住，明明百草头，明明无生路。
访王主簿同泛菊茶
孙勴（宋代）

妍暖春风荡物华，初回午梦颇思茶。难寻北苑浮香雪，且就东篱撷嫩芽。
桂林雨中望诸葛亭有感集杜句
黄佐（明代）

云水长和岛屿青，江中风浪雨冥冥。霜凋碧树作锦树，色过棕亭入草亭。

诸葛大名垂宇宙，元戎小队出郊坰。卧龙跃马俱黄土，极目秋天虚翠屏。
杨子华画三首 其二
元稹（唐代）

皓腕卷红袖，锦韝臂苍鹗。故人断弦心，稚齿从禽乐。

当年惜贵游，遗形寄丹雘。骨象或依稀，铅华已寥落。

似对古人民，无复昔城郭。子亦观病身，色空俱寂寞。
送洪司令赴阙
吴泳（宋代）

曾记嘉陵共舣舟，江风又是荻花秋。
三年长别不一见，十事欲花还九休。
頫聘交驰淮水浊，行程不定陇云愁。
凤鸣已向朝阳去，飞雨一钱霞湿柁楼。
新作竹轩
晁说之（宋代）

斋壁值墨竹，文苏两先生。
移根今何殊，初度风雨声。
妙识前日意，欢见此时情。
家山几千里，客恨倏以倾。
归期恨今晚，像此葺茅楹。
故知江海梦，常共月华清。
赋金精橘和萧汉高因呈李提举
刘崧（元代）

金精橘子旧传名，仙女峰头记漫生。十月铅霜凝绛色，千年石乳结玄精。

丹房蜜渍琼脂满，赤颗汤浮火齐明。幸托灵泉注芳烈，肯随包贡侈光荣。
感事 其三
陈炽（清代）

乾坤托大义，振古匪自今。谁欤戴发齿，而忍怀佗心。

黄金尔何物，能使听者瘖。胡越殊风会，欢爱同裳衾。

祸机伏肘腋，一发谁可禁。人心逐如面，咫尺成商参。

好音伊可怀，亨鱼溉釜鬵。恻恻匪风诗，寄慨一何深。
独居写简王丈坤二章 其二
姚燮（清代）

先生大隐古无怀，小足蔬鱼未禁斋。留月拟裁赊酒券，款春重选乞花牌。

东山晚翠晴逾好，南院初梅约未乖。我喜病馀蓬鬓妇，近能剪箬制轻鞋。
江山道中蚕麦大熟三首
杨万里（宋代）

黄云割露几肩归，紫玉炊香一饭肥。
却破麦田秧晚稻，未散水牯卧斜晖。
杂曲歌辞。古离别
赵微明（唐代）

违别未几日，一日如三秋。犹疑望可见，日日上高楼。

惟见分手处，白蘋满芳洲。寸心宁死别，不忍生离愁。
元日
赵文（宋代）

又见王正改旧年，此生此去几新元。
自无宾客来看岁，不遣儿童苦闭门。
雨带痴寒禁草色，雪吹残片上须根。
小孙未省人间事，尚拟今宵守岁樽。
早饭后戏作二首 其二
陆游（宋代）

髯须主簿方用事，冰壶先生来解围。蛮童取火炷香碗，不读南华谁与归。
抛球乐
佚名（宋代）

洞天景色常春，嫩红浅白开轻萼。琼筵镇起，金炉烟重，香凝锦幄。窈窕神仙，妙呈歌舞，攀花相约。彩云月转，朱丝网徐在，语笑抛球乐。
绣袂风翻凤举，转星眸、柳腰柔弱。头筹得胜，欢声近地，光容约。满座佳宾，喜听仙乐，交传觥爵。龙吟欲罢，彩云摇曳，相将归去寥廓。
颂古二十九首
释师体（宋代）

甘贽设白粥，南泉费盐醋。
彼此落便宜，至今断来路。
偈颂八十五首
释妙伦（宋代）

宏施韬略，密展谋猷。
胸中浩气，远迈伊周，
玉炉香喷几千秋。
晨起
陆游（宋代）

衣润熏笼暖，灯残漏箭长。
鸣鸡带窗月，立马怯庭霜。
病骨阴晴觉，官身早夜忙。
火城那复梦，愁绝软尘香。
杂曲歌辞。杨柳枝
刘禹锡（唐代）

扬子江头烟景迷，隋家宫树拂金堤。

嵯峨犹有当时色，半蘸波金水鸟栖。

迎得春光先到来，浅黄轻绿映楼台。

只缘袅娜多情思，便被春风长请挼。

巫峡巫山杨柳多，朝云暮雨远相和。

因想阳台无限事，为君回唱竹枝歌。
感春三首
张耒（宋代）

骑马出门暮复归，出无所诣归对谁。
妻儿具酒劝我饮，儿稚笑语傍嬉嬉。
人生如此亦可乐，安用轩冕生光辉。
九原可作欲谁与，鹿门庞叟真吾师。
渔家傲（戎酒）
杨泽民（宋代）

未把金杯心已恻。少年病酒还成积。一昨宦游来水国。心知得。陶陶大醉何人识。

日近偶然频燕客。尊前巾帽时欹仄。致得沈疴盟枕席。吾方适。从今更不尝涓滴。
秋兴用杜韵
朱朴（明代）

西风木叶下空山，天入烟霏苍莽间。微月胧胧隐云汉，大星莽莽动河关。

寒砧易落征人泪，晓镜偏凋壮士颜。谁是东华骢马客，西岩麋鹿早联班。
春游杂吟次赵秋谷前辈韵 其一
彭维新（清代）

冱寒蕴元化，酿此无边春。光风洗黯黭，老物呈鲜新。

遥山突入户，半壁青嶙峋。晴空云霭霭，碧沼波鳞鳞。

乐意到鱼鸟，飞泳群相亲。农事以时举，钱镈亦已陈。

林间鸣社鼓，陌上扶醉人。升平太和遍，何处容郁堙。
清平乐（萍乡必东馆）
赵师侠（宋代）

无风轻燕。缭绕深深院。昼永人闲帘不卷。时听莺簧巧啭。

清和天气阴阴。南风初奏薰琴。唤起午窗新梦，愁添一掬归心。
丙戌除夕次韵仁近二首
方回（元代）

盆梅开欲尽，翠干已苔深。
物极容春蛰，人穷自陆沈。
钟知浮世事，灯识老儒心。
冶陌饶芳草，衰迟肯重寻。
同邻几持国过杜和州
刘敞（宋代）

江南太守水斋居，残雪层冰正满渠。忽忆山阴乘兴往，可怜心满向人摅。

放歌浩荡惊狂客，换酒从容解佩鱼。四座欢衷两倾倒，归鞍欲犯夕钟初。
晨起
陆游（宋代）

终夜厌姑恶，经春无秭归。
溪云生惨惨，林日澹晖晖。
物外孤懹胜，人间百虑非。
邻翁剡中去，为我买渔衣。
望琉球
卓梦华（清代）

四野茫茫望欲迷，一峰屃赑与云齐。斗牛三尺龙光照，桃橘千云鹤爪栖。

白雨来时沧水阔，青山尽处夕阳低。却嫌蓬岛无涯畔，几度虹桥跨作梯。
初十日诣午门谢万寿覃恩恭纪二首 其一
金朝觐（清代）

晓望觚棱翠欲流，九重深处五云留。太平天子登仁寿，习礼诸生近鲁邹。

嵩岳降贤呼万岁，神山筑屋满千筹。岧峣清禁班联肃，偕引鸿胪过凤楼。
有怀刘子石香即以代简
方仁渊（清代）

东风一夜檐前吼，早日杲杲照窗牖。出门携杖何所之，春光满眼惊梅柳。

梅柳年年更著花，故人一别三年久。我欲乘舟上梁溪，脚健心忙不能走。

忆昔高斋问奇字，得月楼头日携手。即今知己两寂寞，混迹时人成老丑。

侧闻精爽苦著书，名山事业今曾有。安得临风堕我前，与尔同饮千日酒。
张说
徐钧（宋代）

东宫侍读读何经，相位当知要竭诚。
谀说却陈封禅颂，非心未格侈心生。
动静常一
释清远（宋代）

本自未常迷，何劳今日悟。守住寂寞城，知君还错误。

从前诸圣人，元是凡夫做。岂有别路岐，教人离忧苦。

祇者生死中，即是佛去处。有人忽踏著，选甚净秽土。

一向不回头，唤之亦不顾。千圣不奈何，何不省言语。

了却贪嗔痴，即是诸佛母。
舟行 其一
黄裳（宋代）

水村山驿七闽溪，数桨青腰沂上迟。酤向竹林人已到，芦花汀畔且休移。
寄陈彦邦二首
吴芾（宋代）

不须细细说行藏，四十年来梦一场。
我得放归心已足，君能勇退道尤光。
閒中倍觉林泉好，闹里谁知日月长。
我已与君成二老，更将一节起吾乡。
晚行田间书事三首 其一
赵蕃（宋代）

青裙汲水过前溪，白发应门儿戏啼。试问主人何所在，为言南亩正扶犁。
灯屏词次牧斋先生韵 其三
龚鼎孳（清代）

开元法曲梦华遥，肠断春云度玉箫。宝马香车今夕动，几人回首杜鹃桥。
次韵季明
葛胜仲（宋代）

我生任飘荡，所向如虚舟。谁能涉险难，入此正急流。

行止两无累，自遂逍遥游。巉路岂不佳，夙意非所留。

迎亲四门馆，登道初麦秋。政喜寝门近，敢言征路悠。

山阳雨连月，平陆不可求。居将杂蛙黾，渚不辨马牛。

淮湖共瀰漫，以为行者忧。今朝好风色，歌笑轻阳侯。

红鳞上圉圉，可以供殽羞。便呼拍浮船，甘味苴两头。

坐待缺月挂，玉斧亦可修。酩酊聊自彊，淹速非人谋。

数程次京国，犹待半蓐收。相从共蒲酒，赖有嵇阮俦。
偈颂十九首 其十八
释绍昙（宋代）

五十三年行脚，走遍天涯海角。早知唐丧光阴，悔不闭门独活。

古松下苔石憨眠，野溪边筇枝倒卓。幽鸟啼春水奏流，凑成一曲村田乐。
蒲坂行
刘遵（南北朝）

汉使出蒲坂，去去往交河。间谍敢亏对，骖马脱鸣珂。

乍作渡泸怨，何辞上陇歌。
乡人徐辩道见过自云有升平遗策当挟之西游乞诗祖行聊作一首
袁说友（宋代）

乡翁初识面，独往定何如。客舍风霜急，权门韦布疏。

北书应有犬，南食尚无鱼。身外祇遗策，苍苔空故庐。
次韵卢致远祈雨喜应
陈著（宋代）

四郊多少出云山，六月如何得雨悭。
天意茫茫知不外，秋成岌岌有无閒。
人非稼穑谁为命，职在蛟龙可听閒。
终藉精忱起灵蛰，鹤骖带得夜瓢还。
榜曲
朱庆馀（唐代）

荷花明灭水烟空，惆怅来时径不同。

欲到前洲堪入处，鸳鸯飞出碧流中。
前调（赠维扬夏中玉）
杨冠卿（宋代）

形胜访淮楚，骑鹤到扬州。春风十里帘幕，香霭小红楼。楼外长十今古，谁是济川舟楫，烟浪拍天浮。喜见紫芝宇，儒雅更风流。

气吞虹，才倚马，烂银钩。功名年少余事，雕鹗几横秋。行演丝纶天上，环倚玉皇香案，仙袂揖浮丘。落笔惊风雨，润色焕皇猷。
梅花 其二
黄祖润（宋代）

白氎禅巾白石龛，跏趺无迹越山庵。朝朝拱立罔明手，昨夜看梅废小参。
题楚观楼
文天祥（宋代）

西风吹感慨，晓气薄登临。
半壁楚云立，一川湘雨深。
乾坤横笛影，江海倚楼心。
遗恨飞鸿外，南来访远音。
苗子居运判归宿州同赴武康西县道中奉寄
文同（宋代）

霜风舞征袂，有客去符离。
斜谷雪晴后，曲滩水满时。
乱山谁对酒，孤驿独吟诗。
不得陪清绝，怅然空所思。
诗
蔡琰（两汉）

长笛声奏苦。
山馆
潘玙（宋代）

山馆坐秋雨，风吹霁景开。
夕阳明远水，落叶走空阶。
白发人谁健，黄花节又催。
看云动孤酌，聊以尉吟怀。
同诸友寻幽登飞来峰
释文珦（宋代）

湖际山何限，飞来独著名。
玲珑疑鬼凿，崷崒自天成。
猿去犹存洞，龙归尚有泓。
树因含玉润，泉为炼丹清。
桂了排空落，莲花浥露擎。
鹫形传佛国，灵应动神京。
翻译贤人迹，稽留隐者情。
修藤垂万岁，孤石记三生。
夜讲台偏古，春风桧重荣。
宾玉辞可讯，慧理塔难平。
客至心多恋，僧居虑自轻。
跻攀虽诘屈，临眺独高明明。
观阙雄三岛，衣冠迈百城。
东南且行在，西北待经营。
溟涨无涯涘，江流但注倾。
一时归眼界，终古播诗声。
暮春偶成四首 其二
廖行之（宋代）

蒲渚生新涨，花蹊长绿阴。微风将暑至，一雨共春深。

强聒燕何吻，卑喧蛙未瘖。有怀无可奈，吟兴发清斟。
首春次安肃
茅坤（明代）

山城喧社鼓，游冶属芳晨。
陌上探丸骑，林中射雉人。
年光浮绮吹，日气抱红尘。
马首多春色，还怜旅鬓新。
望江南
叶宏缃（清代）

人别后，锦字倩谁传。心逐雨花台上客，情牵桃叶渡头船。

终日闷恹恹。
登凤台
何潜渊（明代）

凤凰台上踏新晴，叶落萧萧秋气清。惆怅紫霞仙远去，天风犹似步虚声。
小苑春望宫池柳色
丁位（唐代）

小苑宜春望，宫池柳色轻。低昂含晓景，萦转带新晴。

似盖芳初含，如丝荫渐成。依依连水暗，袅袅出墙明。

虽以阳和发，能令旅思生。他时花满路，从此接迁莺。
寄邻父
李覯（宋代）

离山阙归期，滞踪如在狱，
他门一脔炙，贱子万端辱。
吟忆圃花尽，梦知原麦熟。
公道富贵迟。何似耕获速。
行建溪上见拏舟上水者怆然伤怀
张嵲（宋代）

何人刺船上寒水，却忆避地微江时。
惊涛澎湃慈亲惧，鼓棹纷纭稚子嬉。
漫漫平沙烟上早，溟溟簧竹月生迟。
感旧将为仰天哭，恐惊行路只成诗。
竹夫人
梁必强（明代）

欲结同心无着处，但将手足伴猗那。扫尘二女浑无语，稳梦三更寂不波。

脂粉懒沾西子色，风流常逐楚天娥。无端一入骚人手，点污贞心奈若何。
近秋怀宛叔
王微（南北朝）

已觉江声外，秋情入暮蝉。
竹光留黯澹，桐影渐孤圆。
啼鸟当清夜，疏砧隔远天。
一灯羁客梦，难到石城边。
题龚养正孩儿枕屏二首
陈造（宋代）

小屏光洁雪难如，写出嬉然同队鱼。
索句拥书皆薄相，笑啼嗔喜莫怜渠。
送王敬亭摄六安校官并监茶税
陈云章（清代）

孝廉船舶不惊波，闲爱衙斋长绿莎。郭外军机铙吹曲，山中诗绿采茶歌。

泮林花发官何冷，亲舍云瞻路未多。犹望王曾酬大志，文章有价重巍科。
王正卿何道夫和嘉字韵诗至数十道夫赠予数篇
李流谦（宋代）

戏论无涯与有涯，委心冲漠固清嘉。
衣裳草木元非织，窟宅云霞岂是家。
瞪眎恐同高长史，神交宜伴老南华。
只应一念超尘劫，安用神浆夜绕牙。
饮百尺楼赠歌者二绝 其一
谢与思（明代）

文犀高绾鬓如鸦，玉立亭亭引盼斜。却向晚风歌一阕，楼前妒杀海棠花。
句
陈靖（宋代）

分符出牧同吾祖，衣锦还乡自我身。
金陵欧林二君往省科试
梁栋材（明代）

风吹灵籁集天香，竹院阴森世界凉。仙客征车迎柳绿，词人藜阁应槐黄。

碧筒酒尽仙翁倒，优砵花开佛日长。小衲传灯松寺晚，钟声磬韵送归航。
赠别
华岳（宋代）

娇羞犹记别时言，教我春衣尅可单。
说与苍头浑忘□，晓来真个作轻寒。
李肱所遗画松诗书两纸得四十韵
李商隐（唐代）

万草已凉露，开图披古松。青山遍沧海，此树生何峰。

孤根邈无遍，直立撑鸿濛。端如君子身，挺若壮士胸。

樛枝势夭矫，忽欲蟠拏空。又如惊螭走，默与奔云逢。

孙枝擢细叶，旖旎狐裘茸。邹颠蓐发软，丽姬眉黛浓。

视久眩目睛，倏忽变辉容。竦削正稠直，婀娜旋敷峰。

又如洞房冷，翠被张穹笼。亦若暨罗女，平旦妆颜容。

细疑袭气母，猛若争神功。燕雀固寂寂，雾露常冲冲。

香兰愧伤暮，碧竹惭空中。可集呈瑞凤，堪藏行雨龙。

淮山桂偃蹇，蜀郡桑重童。枝条亮眇脆，灵气何由同。

昔闻咸阳帝，近说稽山侬。或著仙人号，或以大夫封。

终南与清都，烟雨遥相通。安知夜夜意，不起西南风。

美人昔清兴，重之犹月钟。宝笥十八九，香缇千万重。

一旦鬼瞰室，稠叠张羉罿.赤羽中要害，是非皆匆匆。

生如碧海月，死践霜郊蓬。平生握中玩，散失随奴童。

我闻照妖镜，及与神剑锋。寓身会有地，不为凡物蒙。

伊人秉兹图，顾眄择所从。而我何为者，开颜捧灵踪。

报以漆鸣琴，悬之真珠栊。是时方暑夏，座内若严冬。

忆昔谢四骑，学仙玉阳东。千株尽若此，路入琼瑶宫。

口咏玄云歌，手把金芙蓉。浓蔼深霓袖，色映琅玕中。

悲哉堕世网，去之若遗弓。形魄天坛上，海日高瞳瞳。

终骑紫鸾归，持寄扶桑翁。
被徵谢病
王绩（唐代）

汉朝征隐士，唐年访逸人。
还言北山曲，更坐东河滨。
枌榆三晋地，烟火四家邻。
白豕祠乡社，青羊祭宅神。
拓畦侵院角，蹙水上渠漘。
卧病刘公干，躬耕郑子真。
横裁桑节杖，竖剪竹皮巾。
鹤警琴亭夜，莺啼酒瓮春。
颜回惟乐道，原宪岂伤贫？
藉草邀新友，班荆接故人。
市门逢卖药，山圃值肩薪。
相将共无事，何处犯嚣尘！
送蒋敬之甥归湘
罗玘（明代）

人言湘中风，我未识见之。撅土朝熝笋，泲麻夜燃脂。

笋绵纬成筐，脂光照缲丝。蟆虾羞入馔，粔籹不堪炊。

屑麦仅蒸麸，酿秫甘歠醨。弃馀入邻疆，贩驵权不訾。

岂其自知盈，耻与操赢奇。渐涵入骨髓，耳目常途迷。

自非上供输，白首无别离。百屋如处女，何能拥高赀。

子舅始我言，厥初咎之谁。譬彼行为山，一篑请自兹。

顾子亦举举，雄飞不能雌。一楫割甥舅，张弧射群疑。

曲踊吾甚武，柆骞掇胡荽。岂能媚庭帏，泥泥儿女姿。

湘土善敏树，湘荼未如饴。彼飞云中雁，乐以无絷维。

唇厚掩虞齿，薇肥活夷饥。秋风片帆白，淡月照所思。

归语湘中人，吾言百世师。
即事
陈宓（宋代）

黠鼠同奸吏，贪狡胜勇兵。
盆翻施计巧，血战视身轻。
拙笑龟怡患，饥怜萤独清。
貂蝉何物者，冠晚得光荣。
赠许季升五首
赵蕃（宋代）

惶恐滩头一扁舟，桃花水涨如乘流。
君来叩户喜欲倒，一问此行还遂不。
走别张文峙、杜于皇、苍略，因登鸡鸣山
阎修龄（唐代）

雪里人归急，踟蹰别友生。
冲风寻钓港，匹马向台城。
庙阙非前代，山川叹远征。
太平堤柳在，萧飒不胜情。
瑞鹧鸪（二之二·南吕调）
柳永（宋代）

吴会风流。人烟好，高下水际山头。瑶台绛阙，依约蓬丘。万井千头富庶，雄压十三州。触处青蛾画舸，红粉朱楼。

方面委元侯。致讼简时丰，继日欢游。襦温袴暖，已扇民讴。旦暮锋车命驾，重整济川舟。当恁时，沙堤路稳，归去难留。
挽山房先生 其二
何梦桂（宋代）

病入膏肓药砭难，绵绵相忆劝加餐。击奸曾藉青萍剑，报德惭无白玉盘。

树槚未成年岁暮，枯桑犹在海风寒。平生书至将盈箧，泪洒长笺不忍看。
祖师地种花及总颂四首 其二 种
释清远（宋代）

从昔未曾迷，于今何所悟。祇缘种性深，更亦无别路。
和颖上人南徐十咏其十范公桥
梅尧臣（宋代）

谓公天下才，非专一方惠。
及此作舆梁，力行无钜细。
既异国侨为，将同傅岩济。
砻石亘长川，宁须伐山桂。
蒲氏别墅十咏·草庵
文同（宋代）

深深郑真谷，小小焦先庐。
借问贮何物，满床皆隐书。
太湖诗。缥缈峰
皮日休（唐代）

头戴华阳帽，手拄大夏筇。清晨陪道侣，来上缥缈峰。

带露嗅药蔓，和云寻鹿踪。时惊q0p0鼠，飞上千丈松。

翠壁内有室，叩之虚eGcP.古穴下彻海，视之寒鸿濛。

遇歇有佳思，缘危无倦容。须臾到绝顶，似鸟穿樊笼。

恐足蹈海日，疑身凌天风。众岫点巨浸，四方接圆穹。

似将青螺髻，撒在明月中。片白作越分，孤岚为吴宫。

一阵叆叇气，隐隐生湖东。激雷与波起，狂电将日红。

礊礊雨点大，金髇轰下空。暴光隔云闪，仿佛亘天龙。

连拳百丈尾，下拔湖之洪。捽为一雪山，欲与昭回通。

移时却cs下，细碎衡与嵩。神物谅不测，绝景尤难穷。

杖策下返照，渐闻仙观钟。烟波濆肌骨，云壑阗心胸。

竟死爱未足，当生且欢逢。不然把天爵，自拜太湖公。
固始吴氏家诫卷书后
郑孝胥（清代）

介寿称觞俗所同，长言劝诫见家风。人生只有思亲日，莫付良辰乐事中。
九折
胡本绅（清代）

王阳叱驭上危陂，为国忘身礼亦宜。我是江南寒素士，因何乘险历嵚巇。
句
晃咏之（宋代）

当时鸡犬皆霄汉，自是刘郎不得仙。
伤心有恨关存殁，袖手无人问姓名。
旌旗太一三山外，车马长杨五柞中。
唤得梅蕊要同韵，羞杀梨花不解香。
曾宏父将往霅川见内相叶公以诗为别次其韵以自见 其八
沈与求（宋代）

野店山茶亦可口，试敲松火煮石泉。相逢故人如问讯，但道老去多烦煎。
谢王拾遗见访兼寄篇什
齐己（唐代）

竹里安禅处，生涯一印灰。经年乞食过，昨日谏臣来。

愧把黄梅偈，曾酬白雪才。因令识鸟迹，重叠在苍苔。
客怀
陆游（宋代）

客怀病思两凄凄，瘦马长靴溅雪泥。
道左忽逢曾宿驿，壁间闲雪旧留题。
村醅酸薄陈山果，旅饭萧条嚼冻齑。
何处人间非梦境？怳然重到剑关西。
题集山桥
游冠卿（宋代）

南桥颓废长官羞，新作川梁代济舟。
上应星文横北极，下飞虹影落中流。
惭无子产乘舆惠，谩绝襄公茀道忧。
路接蓬山仙世界，品题今为邑人留。
七月二十四日食荔枝
蔡襄（宋代）

绛衣仙子过中元，别叶空枝去不还。
应是天人知忆念，再生朱实慰衰颜。
旅舍七首
敖陶孙（宋代）

今晨日色佳，岁暄就前檐。
晴鸢盘空阔，始觉天宇严。
怡然一欠伸，双峦引遐瞻。
亭亭倒枯荷，似是浮图尖。
出家本不难，贝叶明牙签。
但恐远公社，无酒与陶潜。
和江邻几景德寺避暑
梅尧臣（宋代）

垤蚁不应雨，鸣鸢不生风。
郁气若甑炊，初阳如火红。
裸肤汗交若，腯体膏将熔。
龙头费挹酌，犊鼻强遮蒙。
常畏俗物来，去避青莲宫。
广堂铺琉璃，高檐荫梧桐。
廊壁画地狱，狱具镬锯舂。
铁城何焰焰，铁床亦彤彤。
谁知炮烙死活间，传自西域黄面翁。
正类人世苦此热，声利役使亡西东。
京师贵赁几椽舍，穷煎相似聒欲聋。
屋头朝爨作饮食，枕底夕艾驱蚊虫。
宜尔近巷江夫子，赋诗特压尘土中。
鹧鸪天
卢祖皋（宋代）

纤指轻拈小砑红。自调宫羽按歌童。寒余芍药阑边雨，香落酴醿架底风。

闲意态，小房栊。丁宁须满玉西东。一春醉得莺花老，不似年时怨玉容。
田间杂咏（六首）
樊阜（明代）

新水涨荒陂，芸芸稻盈亩。
东家及西邻，世世结亲友。
夏至熟黄及，秋来酿白酒。
新妇笑嘻嘻，小儿扶壁走。
门口沙溪清，垂垂几株柳。
醉卧梦羲皇，凉风入虚牖。
近说明府清，征徭曾减否？枣花落靡靡，一犬护柴关。
节序届芒种，何人得幽闲。
蛙鸣池水满，细草生阶间。
刈麦欲终亩，风吹雨过山。
大儿早未饭，叹息农事艰。
豪贵本天命，悠悠不可攀。
分题得芭蕉分绿
程敏政（明代）

倚石亭亭翠几攒，清标不似雪中看。梦回猎圃思藏鹿，影拂书窗爱舞鸾。

聚扇一挥风力迥，捲杯三酌露华残。谁便净绿无尘染，细写新诗墨未乾。
峨眉山廨
赵汝回（宋代）

褐衣蔬食苦吟身，肌骨虽清鬓雪新。
栗里未营三亩宅，桃源已过一年春。
也知官职难痴望，化得妻儿不谇贫。
别写新诗寄乡友，峨眉山下独间人。
水硙
李纲（宋代）

凿木为机运不休，溪边叠石駃溪流。但知随水能旋转，肯道舂粮不自由。

轮辐讵为君子器，机关端与小人谋。方知抱瓮汉阴老，混沌何须是假脩。
泾皋十咏 其四 小辫斋
顾书绅（清代）

学术纷纭似猬毛，是非真伪析秋毫。伟哉孟氏承三圣，小辫詹詹敢惮劳。
醉蓬莱
奕绘（清代）

正一轮明月，两袖清风，画栏同倚。天上三星，照夜凉词丽。

锦瑟倚张，金樽共酌，作风流倚会。对酒当歌，看花秉烛，谁知吾意。

老境侵寻，诗情豁落，忽忽流光，去如流水。屈指而今，几美人倚士。

醉把花枝，狂挥兔颖，任墨痕翻袂。莫负良辰，明朝月出，约重来是。
偈颂六十五首
释普济（宋代）

明星一见悟无生，攧落阿鼻业火坑。
三百余番说不出，为他闲事长无明。
金樱子
姚西岩（宋代）

三月花如檐卜香，霜中采实似金黄。
煎成风味亦不浅，润色犹烦顾长康。
后圃侍郎芍药酴醾三花竞发戴时可载酒来同酌
陈著（宋代）

前日对花赋三诗，醉后谁复记当时。
雪溪公子忽呈似，一见如梦中见之。
世閒何事非虚妄，啸里著句岂狂痴。
富公园有凌霄树，独立不蔓今古希。
碧鸡坊头海棠花，共开如屋树丈围。
洛与蜀，今已非，
虽欲胜赏将何归。我家贫极花未厌，
我亦未敢轻抛离。茶一盏，酒数卮，
邀朋命友长娱嬉。今日何日晴且暖，
三花相得心自知。旁观索赋不须讶，
要问底蕴自有造物儿。
虞山拜言子墓
陶澍（清代）

三桓在圣门，孟仲多良士。亦有礼许人，汰哉称叔氏。

平生议论间，师没尚阙里。何年南方来，海隅有居址。

马迁记吴人，所本盖世史。箕山许由冢，考古多疑似。

我来昆湖南，有坟此高峙。山名昉虞仲，墓门复伊迩。

缅兹四科英，再拜荐潦水。此邦富文学，高让亦前轨。

两贤岂相阨，何至烦钧矢。末俗愆干糇，学道宜易使。

无为诮贱儒，诗书敦耒耜。清风飒然来，松桧发宫徵。

慨想弦歌声，肃然增仰止。
揭天谣九首 其六
周玄（明代）

玉鳞琐琐秦家土，凤凰去天窜寒鼠。载得仙桥度玉关，谁管秋烟星栩栩。

粉窗绮帘十二家，井龙咽火纷栖鸦。宫姝秃里学秋舞，背客纫珠河影斜。

旧纱银灯翳椒壁，铜辇秋云梦中泣。石氏珊瑚劝作杯，直卷黄河三千尺。
晚皈再度西桥四首
杨万里（宋代）

尽日山行意未销，皈来再与坐溪桥。
山童抛石落溪水，唤作鱼儿波面跳。
上巳王邑侯招集水帘亭分赋
马光龙（明代）

春迟韶光媚，清朗是日逢。山行宛图画，修褉永和同。

寻幽陟盘磴，石室开崆峒。华檐隐云雾，鳞瓦摩苍穹。

依峰环峭壁，十柱夺天工。冽泉经其下，昼夜流淙淙。

玉乳喷山骨，琼浆洒林丛。清飙时澹荡，明珠满碧空。

疑自沧海上，移来水晶宫。胜事王右军，杖履生春风。

指顾启群英，廓然如发蒙。我亦钝汉者，倾聆心不蓬。

因之觉众妙，睇目浩无穷。
闯王
佚名（明代）

朝求升，暮求合，近来贫汉难存活。
早早开门拜闯王，管教大小都欢悦。
杀牛羊，备酒浆，开了城门迎闯王，闯王来了不纳粮。
吃他娘，着她娘，吃着不够有闯王。
不当差，不纳粮，大家快活过一场。
解使事泊棠阴时三弟皆在京师二首
王安石（宋代）

泊船棠阴下，汉水清且浅。
回首望孤城，浮云一何缅。
久留非吾望，欲去犹缱绻。
驰心故人侧，一望三四反。
萧萧东堂竹，异日留息偃。
无恩被南国，疑此行当翦。
酬李丹徒见赠之作
宋之问（唐代）

镇吴称奥里，试剧仰通才。近挹人披雾，遥闻境震雷。

一朝逢解榻，累日共衔杯。连辔登山尽，浮舟望海回。

以予惭拙宦，期子遇良媒。赠曲南凫断，征途北雁催。

更怜江上月，还入镜中开。
偈六十九首
释道宁（宋代）

灵山标榜，五指舒光。
少室真规。断肱立雪。
尘中辨主，盘山踪迹犹存。
杓柄妥来，象骨家风尚在。
流通密旨，建立法幢。
全藉高人，方能巨济。
然后玄关大启，四海一家。
任他六臂三头，到此也应拱手。
须弥顶上非凡木，白藕峰前得处高。
相逢行
李廌（宋代）

平生不为轻薄游，故亦未作相逢作。
寻常木强畏犯义，直欲端彦规後生。
有客性不羁，谓我何泥固。
太上立德次立功，痴儿乃为功名悮。
颜回穷冻终何成，东山饿夫适自苦。
君不见白杨依依北邙墓，断碣灭裂碍行路。
触髅物化今何为，剑钺虽存委为土，
痴儿胡为不早悟。我闻是言笑不顾，
抠衣布武出门去。杳如乘鸾向烟雾，
精神流离不自据。想像彷佛若神遇，
果见姣姬拾翠羽。縠袂障日扬轻素，
芙蕖倒影碧波媚，薄云映日光未吐。
冶容异公行，联娟美无度。
惊翩翩，下烟渚。
游翔嫷，将高举。
为怜牵牛久独处，欲解明璫赠交甫。
临行惠我不语意，定驾星軿为暮雨。
得长春两株植之窗前
陈与义（宋代）

乡邑已无路，僧庐今是家。
聊乘数点雨，自种两丛花。
篱落失秋序，风烟添岁华。
衰翁病不饮，独立到栖鸦。
赋宫人午睡
李献可（金朝）

御手指婵娟，青春白昼眠。
粉匀香汗湿，髻压翠云偏。
柳妒眉间绿，桃嫌脸上鲜。
梦魂何处是，应绕帝王边。
次韵胡兄
方岳（宋代）

钓蓑烟雨断矶头，蛮关丹心付子牟。
腹有一丁长作崇，背无三甲不封侯。
惯贫已识山林趣，投老归从造物游。
自笑骨寒癯似鹤，忍饥犹未怯茶瓯。
御箭连中双兔
苏颋（唐代）

宸游经上苑，羽猎向闲田。
狡兔初迷窟，纤骊讵着鞭。
三驱仍百步，一发遂双连。
影射含霜草，魂消向月弦。
欢声动寒木，喜气满晴天。
那似陈王意，空随乐府篇。
和真长送别
孙应时（宋代）

吴市当年梅子真，不堪万里久辞亲。
故无发雨酬知己，尚有平生不负人。
锦里风光馀别恨，镜湖云水送闲身。
感君恋恋勤相记，岁暮长途知苦辛。
泊富春驿散步
曹鉴伦（清代）

径仄荒榛满，循溪问路迷。长松危石畔，古寺夕阳西。

双塔高峰并，孤帆落日低。山僧扶杖语，虎迹到前溪。
同文馆诸君游金明池
吕陶（宋代）

春风拂拂动轻阴，四望欢声杂雅音。人在华胥无限乐，路经蓬岛几重深。

潜鳞可羡游灵沼，巧舌时闻转上林。况有赐樽堪一醉，百愁从此定消沈。
壬戌五月与和叔同游齐安
王安石（宋代）

缲成白雪桑重绿，割尽黄云稻正青。
它日玉堂挥翰手，芳时同此赋林垧。
冬日游蔡氏园次孙元忠韵
刘挚（宋代）

偶来梁宋游，得子共闲冷。杖藜古城阴，邂逅尘外境。

恍思阛阓中，喧卑真坎井。晴霜蔽阴崖，朝晖润阳岭。

田翁醉年丰，晓夕不知醒。园径迎幽寻，林屋到深静。

冻禽时自惊，古木坐移影。忆雪指寒荄，占春验枯梗。

求田计良难，旅食饱已幸。暂得酒中趣，讵须求酩酊。

短景忽催归，何时后期请。
荡阴有怀嵇侍中
姚鼐（清代）

晋朝城垒结愁云，播荡金舆此战氛。事去苌宏犹有血，时危繻葛不能军。

冥鸿物外谁当篡，野鹤鸡中故不群。西望山阳林竹尽，寒声萧瑟讵堪闻。
重登虎丘
顾大典（明代）

剑壑秋风起暮烟，寒泉落木自依然。
翻因解组重来日，悔别青山二十年。
挽黄提举震三章
陈著（宋代）

江山古四明，独立表平生。
敏处经纶密，癯中气局宏。
鸿毛看势利，虎口见功名。
麾节那能究，东南天已倾。
题婺源胡氏翛然堂
强至（宋代）

歙山碧参差，歙水绿演漾。
之子山水间，筑室傲天壤。
山空鸟飞山，水净鱼下上。
观鱼悟至乐，听鸟悦幽响。
一樽泯悲欢，万事齐俯仰。
人境两翛然，无复尘区想。
故人石渠英，缘以命堂榜。
作诗羡高怀，中服非外奖。
嗟今急名人，疾足投世网。
心挠迹固喧，求得道已枉。
兹理曾莫知，所趋岐已两。
予亦慕子徒，泉石久思往。
何当伴琴觞，一鼓东南桨。
失调名
佚名（宋代）

从前浪荡休整理。钉赤口、防猜忌。而今魔难管全无，一似粽儿黏腻。
三绝句赋和靖梅
曹彦约（宋代）

人如和靖清难比，花似寒梅秀可餐。
却问荔支何所似，江瑶初雪水日盘。
柯山杂诗四首
张耒（宋代）

九月江城霜气清，旅人寒事略经营。
隔窗便是山前树，永夜叶声如雨声。
曾景建得罪道州听读
戴复古（宋代）

闻说乌台欲勘诗，此身幸不堕危机。
少陵酒后轻严武，太白花危忤贵妃。
迁客芬芳穷也达，故人评论是耶非。
饱参一勺濂溪水，带取光风霁月归。
和新竹
韦骧（宋代）

根本坚深岂费培，龙蛇蜕尽见天材。斜穿似爱幽人到，疏列还容小径开。

凉月骤添新影密，清风不减旧枝来。岁穷自有凌霜节，宁比秋衰恶草莱。
泛永嘉江日暮回舟
张子容（唐代）

无云天欲暮，轻鹢大江清。归路烟中远，回舟月上行。

傍潭窥竹暗，出屿见沙明。更值微风起，乘流丝管声。
八声甘州（和汪士安海棠下先归，前是观桃水东，至其乡真常观）
刘辰翁（宋代）

问海棠花下，又游如、玄都观中游。叹佺巢蜀锦，常时不数，前度游稠。谁见宣华故事，歌舞簇遨头。共是西江水，不解西流。

在处繁华如梦，梦占人年少，生死堪羞。任倾城倾国，风雨一春休。醉逢君、游须有约，醉留君、系不住扁舟。空又失，花前一笑，绿尽芳洲。
乐府杂拟
黄彦平（宋代）

往者东门瓜，近接咸阳道。
炎风沉玉甃，宿露薅瑶草。
叶平磊落沉，此说有何好。
常时玩钩带，不复叹枯槁。
武陵桃易华，甪里芝难老。
战争北云始，贱贫傥长保。
题肤功雅奏图
陶标（明代）

马邑龙堆战未休，六翰独运九边筹。早传黄石奇人秘，未许赤松仙子游。

铁骑临戎频款塞，金河度雁急防秋。从兹载起汾阳老，围打西山火夜收。
咏史二十二首 其二 虞舜
赵戣（宋代）

遁迹陶渔久，论功纳麓多。已传精一语，更作敕天歌。
御苑采茶歌十首
熊蕃（宋代）

外台庆历有仙官，龙凤才闻制小团。
争得似金模雨璧，春风第一荐宸餐。
途中得姜总管诗因和韵
虞俦（宋代）

相知何必旧，我辈正钟情。
老去难为别，诗来愈觉清。
舟虚和雪载，水浅过滩平。
一路俱佳境，收归五字城。
一枝春 腊梅
黄燮清（清代）

画阁疏檐，粲檀痕衬贴，雕栏前后。微开罄口，半是麝脐薰透。

黄香瘦了，算惟有、素心依旧。常伴我、风雪纱窗，耐得岁寒时候。

推帘笑揎红袖。戏拈来小朵，云翘装就。金钗弄影，数点碎星寒斗。

香幽自远，恁不许、玉郎亲嗅。明镜里、斜掠烟丝，嫩芳窨手。
湖居无事日课小诗 其五
周紫芝（宋代）

花枝满树雨添肥，晴色十分春又归。一生万事无不尔，行年六十尽成非。
次韵林吉夫朝奉共乐台即事
廖刚（宋代）

一飞南堕羽谯谯，回首清都万里遥。却幸开樽得云榭，不妨携客上星桥。

花明总照潘郎鬓，柳妙争萦楚女腰。化国春城人自乐，多惭前哲德音昭。
紫霞杯歌
屈大均（明代）

山之赤精石流丹，巢繇服之生羽翰。太玄赨黄作杯好，持酌酥羽颜不老。

此杯不是芙蓉砂，君应得自神仙家。杯名甚美名紫霞，雄黄一朵雕桃华。

连枝带叶大如掌，色似夭桃花两两。白石床中无此丹，此杯乃是丹干长。

君今为寿见君情，自此觥船不用擎。百花仙酝频催酿，与尔林中日日倾。
子夜歌二首·其一
萧衍（南北朝）

恃爱如欲进，含羞未肯前。
朱口发艳歌，玉指弄娇弦。
偈颂二十五首
释如净（宋代）

黄金妙相，驴腮马觜。
咦，贼是小人，
智过君子。
金刚随机无尽颂·化无所化分第二十五
释印肃（宋代）

凡夫有我侬，贪嗔百种凶。
佛说多方便，令归此法中。
晚秋
高斯得（宋代）

飒飒晨飚凛，萧萧暝色凄。
拒霜城上下，衰柳岸东西。
老去慵青简，忧来俯碧溪。
饥乌谁教汝，故作傍人啼。
寄永兴吴龙图给事
文同（宋代）

高舂铃下索焚香，镂管纹笺发彩章。
应在后园凉榭里，玄霜仙帽紫霓裳。
梅花喜神谱·烂熳二十八枝
宋伯仁（宋代）

舣艇白鸥边，寒雨敲青箬。
骇浪不回头，方识江湖乐。
再次习池诗韵寄程帅二首
陈造（宋代）

南园胜绝真堪画，边上谁为李伯时。
山纳嫩岚侵密坐，花骈红伯闯清池。
吟笺传遍鸳鸿友，舞袖轻于翡翠儿。
东府西州皆四鬴，若为长伴酒边嬉。
吴甥遗灵壁石以诗还之
曾几（宋代）

闲居百封书，总为一片石。窗中列远岫，所欠者灵壁。

吴甥手持来，知向何许得。铿锵发金声，温润见玉色。

诸峰扫空翠，一水界山白。嵁岩出其间，如月挂虚碧。

坐令所珍藏，不作一钱直。吾虽甚爱之，子亦有此癖。

归与霅溪旁，从汝旧知识。欲去复迟迟，摩挲遂移刻。
崔驸马宅咏画山水扇
梁锽（唐代）

画扇出秦楼，谁家赠列侯。小含吴剡县，轻带楚扬州。

掩作山云暮，摇成陇树秋。坐来传与客，汉水又回流。
送任政道
章甫（宋代）

萧寺同时客，交情子更深。
有时长共说，无事即相寻。
临水初分袂，因风数寄音。
青云如得路，珍重岁寒心。
东山
刘敞（宋代）

独孤刺史提千骑，飞盖驩游向此中。高岸如今已成谷，还如岘首忆羊公。
依韵奉和司徒侍中壬子九日
强至（宋代）

虚堂飞阁席频移，肯对茱萸忆赐枝。
诗集元精尤唱绝，歌翻新曲更相宜。
登临晚日曾谁怨，醉倒秋风不自知。
一种孤根输老菊，明年犹得傍东蓠。
秋夜感遇十首以孤村一犬吠残月几人行为韵 其八
陆游（宋代）

畏首复畏尾，吾身其馀几。虽云食不足，健决岂不伟。

蓬窗对亲旧，情话来亹亹。何以永今朝，沽酒刺圈豨。
【中吕】醉高歌过喜春来　题情
贯云石（元代）

自然体态温柔，可意庞儿奈羞。看时节偷眼将人溜，送与人些看流证候。
蜂媒蝶使空迤逗，燕子莺儿不自由。恰便似一枝红杏出墙头，不能够折入手，
空教人看雨替花羞。
嘉禾舟中
吴龙翰（宋代）

天与东风便，千钱买一舟。
嘉禾三月路，阴木四山秋。
野色缄诗思，鹃声替客愁。
烟波渺无际，是处可盟鸥。
句
临川小吏（唐代）

三月能辞千日醉，一生能得几回看。
咏兰
释蕴常（宋代）

目断山河恨莫裁，折芳犹记小徘徊。细看叶底春风面，疑自幽篁影下来。
夏日山居 其三
释道潜（宋代）

纨扇轻裁孤月，竹簟冷织双纹。呼取凉襟幽吹，拂开乱眼浮云。
失调名
佚名（宋代）

解下痴条。
再作十绝寄胡伯负兵侍仲方尚书
李元实（宋代）

朝行多少气英英，不怕霜朝曲嘴鹰。
一纲而今都打尽，庐陵人且说庐陵。
次韵和秋扇
强至（宋代）

形如圆月色欺霜，曾许佳人掩面藏。
袁守扬风方慰惬，班姬中道忽悲凉。
自知掌握初经用，岂顾尘埃此暂伤。
只恐来年清暑殿，别将纨素上君堂。
德章法曹再用铜字韵作诗为报复用韵奉答
赵蕃（宋代）

人穷往往咎文穷，历数前贤半此风。
春去林园乃啼鴂，秋来墙壁自鸣虫。
世悲工瑟如齐客，我叹好龙多叶公。
苦节期君类松柏，根能如石干如铜。
西江月·四大一身假合
牧常晁（元代）

四大一身假合，六根五蕴阴邪。一元阳处是吾家。休认形骸野马。内院神京须出，天堂地狱空华。玄玄难测此幽遐。妙用有谁知者。
二郎神（清源生辰）
杨无咎（宋代）

炎光欲谢，更几日、薰风吹雨。共说是天公，亦嘉神贶，特作澄清海宇。灌口擒龙，离堆平水，休问功超前古。当中兴、护我边陲，重使四方安堵。

新府。祠庭占得，山川佳处。看晓汲双泉，晚除百病，奔走千门万户。岁岁生朝，勤勤称颂，可但民无灾苦。□愿得、地久天长，佐绍兴□□□。
吹角
陈沂（明代）

南楼吹角正黄昏，城郭千字早闭门。
呜咽未成初似语，凄凉三闭转消魂。
胡儿入塞应长泣，老戍临边几尚存。
肠断关山今夜月，梅花落尽楚江村。
龟溪即事五首
高斯得（宋代）

父兄吴下宅，师友苕溪矶。
亦欲从之游，煦湿相因依。
睽孤谅无乐，旅琐良可唏。
古来遁世士，独立取众非。
咨予匪能然，翼短难高飞。
怀哉订顽翁，示我真指归。
友卿病起二绝句 其一
葛胜仲（宋代）

相从天末慰羁愁，属疾书窗喜顿瘳。休向友卿求竟论，且从吴客话诗筹。
寄萧国器
李处权（宋代）

路贫不在扊扅炊，调苦谁闻食菜时。
枉道故於寻尺见，求人曷以斗升为。
夷吾不去齐何患，叔向方来晋可知。
得士则兴今亦古，可能只直五羊皮。
满庭芳（寿通判七月二十二日）
方岳（宋代）

星昴呈祥，山川钟秀，果然生此真贤。精神莹澈，秋水共长天。况值西风初起，中元过、七日凉先庭院爽，称觞贺客，车马看骈阗。

开筵。称寿处，红袖歌舞，脆管繁弦。愿公与椿松，对阅天年。纵使平分风月，不容暂、吟醉苕川。龙光近，行看凤诏，促入秉钧权。
寿石制军 其三
岑徵（明代）

枌榆系籍盛朱轮，三锡殊方秉大钧。万里东南分节制，两年山海静烟尘。

鸣条风歛秋雷薄，触石云生化雨新。南极近临牛女次，青天遥望紫微辰。
即事
严粲（宋代）

僧屋藏深坞，渔舟带远汀。谁教双白鸟，来点暮山青。
缘识
宋太宗（宋代）

身惟知冷暖，假合是缘根。
了达真空相，金刚不二门。
星岩二十景 其十 栖云榕荫
梁景先（明代）

乔木凌云积翠华，浓阴满地护琪花。瑶池石上开图画，玉宇琼楼不必誇。
老牛陂
梅尧臣（宋代）

吴牛行欲老，汉马焉得肥。
筋力不可恃，游子当念归。
游云居怀古
真可（明代）

千尺盘桓到上方，云居萧索实堪伤。
赵州关外秋风冷，佛印桥头夜月凉。
唐宋碑题文字古，苏黄翰墨藓苔苍。
最怜清净金仙地，返作豪门放牧场。
仆将有江西之役證公老师自龙溪来访仆于家
周紫芝（宋代）

两翁投老各华颠，往事重论亦黯然。只有高情无岁月，相看依旧似当年。
王莽城二首 其一
卢龙云（明代）

残堞馀秋草，颓垣带夕阳。当年曾下士，谁为语兴亡。
连日休务过邻几
韩维（宋代）

广文自古无羁束，况复三逢著令休。
纵酒不防官长骂，驱车聊过故人游。
闲中日月随方罫，远外风云入小舟。
准拟墙根菊花好，共乘清露赏高秋。
送喻舜举归寿乃翁七十
林景熙（宋代）

闻君有奇气，千岩在胸中。
岁晚携甘旨，归以献乃翁。
乃翁松柏携，深村侣樵农。
风尘了不识，七十颜如童。
举桉各华发，抱孙戏花丛。
境闲意易足，食淡神常丰。
乃知世纲外，宇宙皆空同。
仰山千岁酒，采袖围春风。
次韵安止春词十首 其一
郭祥正（宋代）

寻春行过古城东，春气先从海角通。池草怯霜拳嫩绿，山桃迎日展新红。
听雨轩
苏钦（宋代）

曾买江天著钓船，夜深波浪拍船舷。
只今耳畔闻风雨，恰似当年蓬底眠。
八翁十首
张载（魏晋）

寓言豪诞漆园翁，夸谈名理浩无穷。
早知悬解人间世，争知悬解不言中。
书堂遇雨
赵希逢（宋代）

急风吹不散，肤寸起云层。
覆手檐如泻，寒心霤莫承。
雷轰天上鼓，电掣眼前灯。
掩卷兴深省，书声息口滕。
九日病中泊舟召伯堰
强至（宋代）

采采南山菊，还应满故园。
全家泊孤埭，多病负清樽。
木末秋声老，天涯雨气昏。
乡关吟望外，愁泪有双痕。
登总持寺阁
张九龄（唐代）

香阁起崔嵬，高高沙版开。攀跻千仞上，纷诡万形来。

草间商君陌，云重汉后台。山从函谷断，川向斗城回。

林里春容变，天边客思催。登临信为美，怀远独悠哉。
江皋即事
廖行之（宋代）

霜肃寒空晴意力，江清一带玻璃碧。微波漾日光浮浮，万顷无璃流寂寂。

湾头轻舠一叶微，篙工急刺驰如飞。饥鸦见人自惊去，未若鸥鸟能忘机。

船头午后炊烟起，飒飒微风掠蘋尾。江皋有客意何如，独立无言望江水。
题跨湖桥下酒家
陆游（宋代）

湖水绿于染，野花红欲燃。
春当三月半，狂胜十年前。
小店开新酒，平桥上画船。
翩翩幸强健，不必愧华颠。
西龙潭
方子容（宋代）

风云未借且潜藏，峰上谁欤起道场。禅子坐听金竺语，老人拜献玉函方。

法轮广大乾坤转，岩洞幽深日月长。千古不愁为佛护，夜潭勤礼玉毫光。
少年行四首
王维（唐代）

新丰美酒斗十千，咸阳游侠多少年。
相逢意气为君饮，系马高少垂柳边。

出身仕汉羽林郎，初随骠骑战渔阳。
孰知不向边庭苦，纵死犹闻侠骨香。

一身能擘两雕弧，虏骑千重只似无。
偏坐金鞍调白羽，纷纷射杀五单于。

汉家君臣欢宴终，高议云台论战功。
天子临轩赐侯印，将军佩出明光宫。
暮春寄友
刘黻（宋代）

春归无路寻，烟水一村深。
中酒易成癖，惜花空用心。
嫩刍青引犊，新树绿藏禽。
每念离乡友，经年不寄吟。
春水短吟
邵雍（宋代）

雪消冰泮渌盈沟，翡翠鸳鸯得志秋。
长恨远山遮不断，又疑别浦去难留。
绕堤杨柳轻轻拂，近岸新蒲细细抽。
满眼烟波杳无际，三吴特地送孤舟。
和戴禹功游水云馆
李光（宋代）

举目江山有异同，笑谈尊俎恨匆匆。云烟杳霭长淮隔，花木扶疏曲径通。

闲伴凫鸥浮野水，未随鹰隼击秋空。会当雪后寻君去，不学子猷清兴终。
虚谷志归十首
方回（元代）

衰晚真当戒，疏慵竟未能。
病专从酒得，谤辄为诗兴。
每悔居城市，常思绝友朋。
谁来敲竹户，又见醉吟僧。
江墅言怀
陆龟蒙（唐代）

病身兼稚子，田舍劣相容。迹共公卿绝，贫须稼穑供。

月方行到闰，霜始近言浓。树少栖禽杂，村孤守犬重。

汀洲藏晚弋，篱落露寒舂。野弁欹还整，家书拆又封。

杉篁宜夕照，窗户倚疏钟。南北唯闻战，纵横未胜农。

大春虽苦学，叔夜本多慵。直使貂裘弊，犹堪过一冬。
题月落潮生图
张以宁（明代）

参横天末树阴收，风响芦根海气浮。笑语渐闻灯渐近，谁家江上早归舟。
召还至都门先寄子由
苏轼（宋代）

老身倦马河堤永，踏尽黄榆绿槐影。
荒鸡号月未三更，客梦还槐得俄倾。
归老江湖无岁月，未填沟壑犹朝请。
黄门殿中奏事罢，诏许来迎先出省。
已飞青盖在河梁，定饷黄封兼赐茗。
远来无物可相赠，一味丰年说淮颍。
句
戚明瑞（宋代）

旧梦不堪游螘国，生涯只合在渔舟。
次韵李士举丈除夕
王灼（宋代）

藜杖初防老，桃符又换新。
惊回潼水梦，喜见义城春。
浪走何为者，流光岂贷人。
翻思大傩氏，阔步过天津。
送夹谷公分省陕西
赵孟頫（元代）

忆从长杨猎，于时始识公。堂堂九尺干，落落万夫雄。

补衮弥缝密，能书点画工。劳谦延士类，岂弟到儿童。

黄阁归人望，青云有父风。驱驰常扈从，奏对每留中。

暂辍尚书履，荣分陕右弓。秦山依昼锦，燕雪感秋蓬。

粉署趍承旧，瀛洲忝窃同。因公动乡思，飞梦过江东。
咏雨后木芙蓉
黄粤（明代）

朵朵枝梢雨后斜，高秋颜色为谁奢。自来玉质同新雪，漫改红妆傲晚霞。

心里未乾千点泪，水边遥听数声蛙。罗城自古多奇种，何日传来处士家。
隐居杂兴 其六
薛亹（明代）

衡门泌水可栖迟，此地幽清足自怡。佃断溪山为别野，种成松竹长新枝。

编篱插棘围芳圃，凿石通流溢小池。最喜昏晨聊自度，饥餐藿粥渴烹葵。
疏帘淡月 帘阴
叶元壁（清代）

珊瑚荡处。尽旧梦愔愔，断云留住。阑隙花明，罗幌薄吹春雾。

昼长睡燕栖难定，辨□阴、玳梁私语。琵琶声悄，湘波浅贴，醉魂来去。

更半额、暗添几许。认细罥窗尘，淡黏檐絮。鬲镜羞鸾，一桁绿濛濛护。

东风不卷斜阳入，黯销凝、恨丝愁缕。翠篝香润，和烟流散，蝶衣凉度。
过崔茂仁都尉东斋适其子凤徵生日壁有仙人骑鹤图三江为题绝句予亦同作
顾清（明代）

平阳宅里看图画，想见王孙毓秀年。应是玉真亲抱送，还骑一鹤上寥天。
偈颂六十五首 其四十八
释咸杰（宋代）

五月五日端午节，阴云叆叇，甘雨未决。君王降赐宝香，林下祈求恳切。

孚祐龙，善时节，好将一雨润焦枯，匝地清凉消恼热。
蒙恩转仪曹郎依前充集贤学士举韩潮州自代因寄七言
刘禹锡（唐代）

翔鸾阙下谢恩初，通籍由来在石渠。暂入南宫判祥瑞，

还归内殿阅图书。故人犹在三江外，同病凡经二纪馀。

今日荐君嗟久滞，不惟文体似相如。
閒中吟
释文珦（宋代）

云山青青，风泉冷冷。
山色可爱，泉声可听。
乃赋归来，盟诸山灵。
身去世远，心与真冥。
蔬食果腹，麻衣蔽形。
尘车绝迹，蓬户常扃。
不行他缘，唯诵自经。
眇观人世，沧波一萍。
朽钝寂漠，待终余龄。
唤主人公，教常惺惺。
奉和添酒中六咏。酒池
皮日休（唐代）

八齐竞奔注，不知深几丈。竹叶岛纡徐，凫花波荡漾。

醺应烂地轴，浸可柔天壤。以此献吾君，愿铭于几杖。
重至金陵喜熙朝建都
陶安（明代）

圣王开极坐金銮，整顿乾坤始得安。景运河清并海晏，江山虎得更龙蟠。

四方宝货梯航至，百辟衣冠雨露宽。从此升平千万载，黎民击壤罄交欢。
奢香驿
沈丙莹（清代）

秦开五尺道，牂牁汉内属。唐蒙斩令头，星邮远相续。

爨瓒一窃斩，千载沦蛮服。明祖纡远略，鞭箠森都督。

奢香诉君门，九驿为君筑。遂令龙场路，使节通巴蜀。

缅想经营初，锦袍亲督促。一曲西溪水，曾照人如玉。

宣慰绪勿延，明社嗟已屋。惟兹旧驿亭，香名永芬馥。

奢香树边功，良玉拥戎纛。天生奇女子，争辉二申录。
次韵刘端礼兼简王民瞻郭进道
李处权（宋代）

从来膏粱鄙世胄，岂知牛后与鸡口。
况乃末俗交道衰，时态纷纷翻覆手。
刘君门多长者辙，俗子驱车未容蹂。
斯文博约有王郎，正如白二得元九，
子猷无事只种竹，渊明有巾惟漉酒。
万钟五斗唾不顾，冷笑累累印如斗。
我今已无田园归，身外宁论婚嫁有。
卞和三献已两刖，被褐会当逢一剖。
今君家世自汾阳，汉相人物何堂堂。
坐使斯民歌乐康，岂弟之化如龚黄。
趣君移具过吟窗，羽虫得时已飞扬。
眉仙为作独立图，三年尚未成，作此速之
丘逢甲（清代）

三年变态无不有，世界非新亦非旧。前颠后仆人几何，新不能维旧难守。

此时独立苍茫人，诗且罢吟合呼酒。可怜磊块浇难消，谁能写向丹青手？

荷君诺我颊添毫，如何阁笔三年久？幸不障面羞彦回，更不函头哀㑌冑。

还我堂堂地做人，所贵完身成不朽。平生儒冠久自厌，长剑横腰衣短后。

不妨图我作老兵，天下于今武方右。乞君速践息壤言，勿使神龙空见首。
登赋诗楼
冯伯规（宋代）

高楼无一尘，适此半日闲。
请以老杜句，赋诗榜其颜。
井邑各参差，峰峦共回环。
岁月行且换，星斗如可攀。
不堪霜风劲，未许酒胆悭。
只缘期会急，勿怪题咏艰。
所喜谈圣贤，大胜醉髦蛮。
倚栏遥夜寂，一笑喧千山。
初夏游灵鹫冷泉韬光三生石诸胜 其三
汪德容（清代）

入山复出山，合沓自朝暮。余兴犹未阑，更踏招提路。

山阁俯乔林，凭虚敞遥顾。既惬物外游，遂凌沧洲趣。

微雨凤林钟，残烟辋川树。荷风送轻凉，归桡狎鸥鹭。

于焉成赏心，逍遥乐其素。